Aalborg Pirates har taget tre nye spillere ombord. Det skriver klubben i en pressemeddelelse. Det drejer sig om 19-årige Christopher Frederiksen, der kommer fra Frederikshavn White Hawks, 21-årige Anders Thode fra Odense Bulldogs og kun 17-årige Oliver Anker Christensen der vender hjem fra Red Bull Salzburg. De unge mænd har henholdsvis fået kontrakt med piraterne i to, to og et enkelt år, og skal styrke klubben i både forsvar og angreb. Christopher Frederiksen skal spille både og. - Han er en dygtig tovejs-spiller. Han er god både offensivt og defensivt, og han har fremtiden foran sig. Han er en spiller, som vi har store forhåbninger til, og som vi tror han få sit gennembrud i år, siger træner Ronny Larsen. Anders Thode kommer oprindeligt fra Frederikshavn, men har i den seneste sæson spillet i Odense. - Inden sæsonen var vi også interesseret i at få fat i ham, men han valgte Odense på det tidspunkt. Vi mener, han har mere at give af, end han har vist i sidste sæson, og det tror vi, at vi kan få ud af ham her i Aalborg, siger træneren. Piraternes yngste tilføjelse har også fået den korteste kontrakt. Han kommer fra østrigske Red Bull Salzburg. - Oliver er en fremtidens spiller, som skal være med til at lære omkring holdet, og inden for et par år skal han gerne være fast mand på holdet, lyder det fra Larsen.

Referat:
Tre unge spillere stiger ombord på piratskibet.